Home Bakery ร้านเบเกอรี่สหกรณ์ของสถาบันราชภัฎสวนดุสิตที่ขายเบเกอรี่อยู่ในตัวมหาลัย ร้านนี้ถ้าให้ทุกคนนึกถึงเป็นอันดับแรกก็คงจะนึกถึงท๊อฟฟี่เค้กกันอย่างแน่นอนครับ หลายๆคนคงเคยทานกันใช่ไหมครับ ผมเองทานท๊อฟฟี่เค้กของร้านนี้มาตั้งแต่สมัยเด็กๆเพราะเรียนแถวนี้ พ่อแม่ต้องแวะซื้อมาให้ทานอยู่ทุกอาทิตย์ ผมเชื่อว่าหลายๆคนคงจะไม่รู้ว่าจริงๆแล้วคนที่เป็นคนผลิตเจ้าเค้กนี่ก็คือที่นี่แหละครับ เพราะส่วนใหญ่จะเคยทานกันตามตลาดนัดหรือสะพานลอยที่แม่ค้าเหล่านั้นต่างก็มาซื้อจากที่นี่กันทั้งนั้นครับ วันนี้ผมผ่านมาแถวนี้พอดีเลยไม่พลาดที่จะมาซื้อกลับไปทานอีกครับ รสชาติของท๊อฟฟี่เค้กที่นี่คนที่เคยได้ทานแล้วคงไม่ต้องอธิบายไรมากว่ามันอร่อยมากแค่ไหน แต่สำหรับคนที่ไม่เคยลองผมแนะนำให้ลองมาทานดูครับแล้วจะเข้าใจว่า ชิ้นเดียวมันไม่พอจริงๆ ฮ่าๆ บอกตรงๆครับว่าให้ผมทานคนเดียวหมดกล่องผมยังไหวเลย ฮ่าๆ

[การเดินทาง]
ร้านนี้ตั้งอยู่ในสถาบันราชภัฎสวนดุสิตครับ เข้ามาด้านดุสิตฝั่งที่เลยเขาดินขึ้นมาแล้วเลี้ยวซ้ายหน้าน้ำพุจะเจอร้านพอดีเลยครับ วิธีเดินทางมายังสวนดุสิตก็สามารถขับรถมาได้ครับ ด้านในสามารถจอดรถแปะๆข้างทางแล้วรีบวิ่งลงไปซื้อได้ครับ

[บรรยากาศ]
ร้านนี้เป็นร้านเบเกอรี่ take away เท่านั้นครับ ในร้านก็เป็นเหมือนสหกรณ์เบเกอรี่ที่มีขนมให้เลือกเยอะมากๆ ใครชอบทานอะไรก็เดินเลือกทานแล้วหยิบใส่ตะกร้าไปจ่ายเงินที่แคชเชียร์ได้ตามสะดวกเลยครับ

[รสชาติอาหาร/ความคุ้มค่า]
จริงๆแล้วร้านนี้มีขนมปังให้เลือกซื้อไปทานได้หลายอย่าง ผมเคยลองทานเมนูอื่นๆของทางร้านแล้วยังไม่ค่อยชอบเท่าไร แต่ในส่วนของท๊อฟฟี่เค้กนี่ต้องบอกว่าเลิฟสุดๆเลยครับ 

ท๊อฟฟี่เค้ก (130 บาท/ 20 ชิ้น)
- ขนมชิ้นนี้ถ้าได้ทานแล้วรับรองว่า 20 ชิ้นนี่หายหมดเกลี้ยงในพริบตาแน่นอน (ยึดจากตัวผมเอง ฮ่าๆ) ท๊อฟฟี่เค้กของทางร้านใช้เม็ดมะม่วงมาทำเป็นหน้า รสชาติออกหวานๆมันๆเข้มข้น ทานแล้วอร่อยมากครับ ส่วนเค้กด้านล่างทางร้านใช้เป็นเค้กช็อกโกแลต ใครได้ลองทานแล้วต้องชอบมากๆแน่นอนครับ ราคาของท๊อฟฟี่เค้กตกอยู่ที่ชิ้นละประมาณ 6.5 บาท ใครที่ทานไม่เยอะก็มีไซส์เล็กลงมาให้ซื้อกลับไปทานได้เช่นกันครับ 